ፕሬዚዳንቷና የውጭ ጉዳይ ሚኒስትሩ ከዓለም የምግብ ፕሮግራም ዋና ዳይሬክተር ጋር በተለያዩ ጉዳዮች ላይ ተወያዩ
አዲስ አበባ:- የኢፌዴሪ ፕሬዚዳንት ሳህለወርቅ ዘውዴ እና የውጭ ጉዳይ ሚኒስትር ደጉ አንዳርጋቸው ከዓለም የምግብ ፕሮግራም ዋና ዳይሬክተር ዴቪድ ቢስሊይ ጋር በተለያዩ ጉዳዮች ላይ ተወያዩ፡፡ፕሬዚዳንቷና ዋና ዳይሬክተሩ ትናንት ባካሄዱት ውይይት ላይ የዓለም ድርጅት ዋና ዳይሬክተር ዴቪድ ቢስሊይ ድርጅታቸው በኢትዮጵያ እያደረገ ስላለው እንቅስቃሴ ለፕሬዚዳንት ሳህለወርቅ ማብራሪያ ሰጥተዋል፡፡ ፕሬዚዳንት ሳህለወርቅ በበኩላቸው ድርጅቱ ለኢትዮጵያ ብሎም ለአፍሪካ እየሰራ ያለውን እንቅስቃሴ ተናግረዋል፡፡ ድርጅቱ ኢትዮጵያን ለኮቪድ 19 ቫይረስ ወረርሽኝ በሽታ መከላከያ ለአፍሪካ እያከፋፈለ ያለውን ቁሳቁስ እንደ ማከማቻ መምረጡም ተመልክቷል፡፡ በሌላ በኩልም የዓለም ምግብ ዋና ሥራ አስፈፃሚው ከኢፌዴሪ የውጭ ጉዳይ ሚኒስትር አቶ ገዱ አንዳርጋቸው የተወያዩ ሲሆን፣ በዚሁ ወቅት አቶ ገዱ የዓለም ምግብ ድርጅት ለኢትዮጵያ እያደረገ ያለውን ድጋፍ ያላቸውን አድናቆት ገልፀዋል፡፡ በኢትዮጵያ የኮሮና ቫይረስ ወረርሽኝ ያለበትን ደረጃ እና ወረርሽኙን ለመግታት እየተከናወነ ሥላለው ሥራ አብራርተዋል፡፡አያይዘውም የበረሃ አንበጣና የጎርፍ አደጋ በኢትዮጵያ እና በጎረቤት አገሮች እያደረሰ ያለውን ጉዳት አስረድተዋል። የአፍሪካ ቀንድ ቀጠና ከምንጊዜውም በላይ የዓለም አቀፉን ማህበረሰብ ድጋፍ በእጅጉ እንደሚፈልግና የዓለም የምግብ ፕሮግራም እያደረገ ያለውን ድጋፍ በተሻለ አጠናከሮ እንዲቀጥል ጥሪ አቅርበዋል። የታላቁ የኢትዮጵያ ህዳሴ ግድብ ግንባታ ጋር ተያይዞም ዓለም አቀፉ ማህበረሰብ ሦስቱ አገሮች ያላቸውን ልዩነት በውይይትና በድርድር እንዲፈቱ ድጋፍ እንዲያደርግም ጠይቀዋል፡፡የዓለም ምግብ ድርጅት ዋና ሥራ አስፈፃሚ ዴቪድ ቢስሊይን በበኩላቸው ፕሮግራሙ ኢትዮጵያ የኮሮና ቫይረስን፣ የበረሃ አንበጣንና የጎርፍ አደጋን ለመከላከል እያደረገች ያለውን እንቅስቃሴ አድንቀዋል። ወረርሽኙ የዓለም ሥጋት እንደሆነና በመከላከሉ የሁሉንም ድጋፍና ትብብር እንደሚጠይቅ አመልክተዋል፡፡ የድርጅታቸው የትብብር ድጋፍ እንደሚቀጥል ገልፀዋል፡፡ ከታላቁ የህዳሴ ግድብ ግንባታ ጋር በተያያዘ ሦስቱ አገሮች ልዩነታቸውን በውይይት መፍታት አለባቸው ብለው እንደሚያምኑም ተናግረዋል፡፡አዲስ ዘመን ግንቦት 20 ቀን 2012 ዓ.ም በጋዜጣው
ሪፖርተር